**Dôvodová správa**

**I. Všeobecná časť**

Návrh zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov ( ďalej len „návrh zákona“) reaguje na situáciu študentov, ktorí pochádzajú zo sociálne slabších rodín a z rozličných dôvodov sa rozhodnú pre vysokoškolské štúdium v zahraničí.

Študenti, ktorí si vyberú študijný program, alebo jeho kombináciu, ktorý nie je možné študovať na slovenských univerzitách alebo vysokých školách sa dostávajú do nevýhodného postavenia voči študentom študujúcim v Slovenskej republike a sú poberateľmi sociálneho štipendia.

Ide o študentov, ktorí by v prípade absolvovania štúdia na univerzite, alebo vysokej škole na území SR spĺňali podmienky pre poberanie sociálneho štipendia a bolo by im priznané.

Návrh zákona fakultatívne upravuje možnosť priznať sociálne štipendium aj týmto študentom, pričom sa navrhuje osobitným predpisom upraviť podrobnosti priznávania a vyplácania sociálneho štipendia.

Návrh zákona bude mať nepriaznivý dopad na rozpočtovú kapitolu Ministerstva školstva, vedy, výskumu a športu Slovenskej republiky.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s právom Európskej únie, medzinárodnými zmluvami a inými medzinárodnými dokumentmi, ktorými je Slovenská republika viazaná.

**II. Osobitná časť**

**K čl. I:**

**K bodu 1 a 4**

Legislatívna úprava súvisiaca s vložením nového odseku 2 do § 96.

**K bodu 2**

Platný zákon o vysokých školách v § 96, odsek 1 upravuje podmienky pre priznanie sociálneho štipendia študentom, ktorým štát prispieva na úhradu nákladov spojených so štúdiom výlučne študujúcim na vysokých školách na území SR.

V novom bode 2 zákona sa upravuje možnosť, nie povinnosť poskytnúť sociálne štipendium aj študentom Slovenskej republiky, ktorí majú trvalý pobyt na území Slovenskej republiky a študujú na zahraničných vysokých školách za rovnakých podmienok ako v odseku 1§ 96 zákona o vysokých školách.

**K bodom 3**

V §102 sa dopĺňa nový bod t), podľa ktorého ministerstvo upravuje osobitným predpisom spôsob priznávania a vyplácania sociálnych štipendií študentom, ktorí sú občanmi SR, majú trvalý pobyt na území SR a študujú na zahraničných vysokých školách a univerzitách.

**K čl. II:**

Navrhuje sa dátum účinnosti zákona k 1. januáru 2013.

**Doložka zlučiteľnosti**

**návrhu zákona s právom Európskej únie**

**1. Navrhovateľ zákona:** poslankyňa Národnej rady Slovenskej republiky

**2. Názov návrhu zákona:** Návrh zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov

**3. Predmet návrhu zákona:**

nie je upravený v primárnom práve Európskej únie,

nie je upravený v sekundárnom práve Európskej únie,

nie je obsiahnutý v judikatúre Súdneho dvora Európskej únie.

**Vzhľadom na vnútroštátny charakter navrhovaného zákona je bezpredmetné vyjadrovať sa k bodom 4. a 5. doložky zlučiteľnosti.**

**Doložka**

**vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon č. 131/2002 Z.z. o vysokých školách a o zmene a doplnení niektorých zákonov v znení neskorších predpisov

**A.2. Vplyvy:**

|  |  |  |  |
| --- | --- | --- | --- |
|  |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  |  | X |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | X |  |
| 3. Sociálne vplyvy | x |  |  |
| – vplyvy na hospodárenie obyvateľstva, |  |  |  |
| – sociálnu exklúziu, |  |  |  |
| – rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | X |  |
| 5. Vplyvy na informatizáciu spoločnosti |  | X |  |

**A.3. Poznámky**

Vplyvy na rozpočet verejnej správy sa v tomto návrhu nedajú presne kvantifikovať, nakoľko neexistujú štatistické údaje o tom, koľko je študentov – občanov SR, s trvalým pobytom na území SR študujúcich na vysokých školách v zahraničí, ktorí by súčasne spĺňali kritéria na prideľovanie sociálneho štipendia, na ktoré by mali zákonný nárok v prípade ak by študovali na vysokej škole na území SR. Predpokladá sa, že by išlo o ten istý počet študentov. Z toho hľadiska návrh zákona nemá dramatický vplyv na rozpočet verejnej správy.

Vplyvy na podnikateľské prostredie – návrh zákona nemá vplyv na podnikateľské prostredie.

Sociálne vplyvy – návrh zákona má pozitívne sociálne vplyvy. Prispieva k možnosti študentov zo sociálne slabších rodín študovať v zahraničí a vytvára podmienky pre rovnaké postavenie študentov s rovnakým sociálnym statusom ako poberateľov sociálnych štipendií za presne špecifikovaných podmienok.

**A.4. Alternatívne riešenia**

Neuvažovalo sa s alternatívnymi riešeniami.

**A.5. Stanovisko gestorov**

Bezpredmetné